ગાંધી આશ્રમમાં જ્યારે ગાંધી અને તેમના અનુયાયીઓ રહેતા હતા ત્યારે સામૂહિક રસોડું હતું. આ પરિસરમાં વિનોબા કુટિર અને મીરા કુટિર પણ છે. અહીં વિનોબા ભાવે ૧૯૧૮થી ૧૯૨૧ સુધી રહ્યા હતા, જ્યારે મીરાંબહેન (મૂળ નામ કુ. મેડેલિન સ્લેડ) ૧૯૨૫થી ૧૯૩૩ સુધી રહ્યાં હતાં. એ વખતે આશ્રમમાં સતત મહેમાનો આવતા. આશ્રમનું ગેસ્ટ હાઉસ ‘નંદિની અતિથિગૃહ’ તરીકે જાણીતું હતું. આ અતિથિગૃહમાં સરદાર પટેલ, જવાહરલાલ નેહરુ, રાજેન્દ્ર પ્રસાદ, બાદશાહ ખાન, રાજાજી, દીનબંધુ એન્ડ્રુઝ, હેન્રી પોલાર્ડ, કેલન બેક જેવા મહાનુભાવો રહ્યા હતા. આશ્રમના પરિસરમાં પરિક્ષીત મજમૂદાર છાત્રાલય પણ આવેલું છે. આશ્રમમાં મગન નિવાસ પણ જોવા જેવો વિભાગ છે.